### 28.                Samarbejdsaftale om kræftrehabilitering

|  |  |  |
| --- | --- | --- |
| Sagsnr.: 710-2019-37572 | Dok.nr.: 710-2020-15947 | ***Åbent*** |

###

|  |  |
| --- | --- |
| Tidl. politisk behandling | BY, 27.08.13, pkt. 108 |
| Forventet sagsgang | SS-U, ØK, BY |
| Lovgrundlag |  |

**SAGENS INDHOLD**

Byrådet skal i denne sag tage stilling til en revideret
samarbejdsaftale om kræftrehabilitering.

Samarbejdsaftalen revideres med baggrund i
Sundhedsstyrelsens ”Forløbsprogram for rehabilitering og palliation i
forbindelse med kræft” fra 2018, som omfatter indsatser for både børn, unge og
voksne. Den nye samarbejdsaftale erstatter ”Sundhedsaftale om rehabilitering i
forbindelse med kræft” fra 2013.

Formålet med samarbejdsaftalen er at sikre, at borgere med
kræft tilbydes et sammenhængende rehabiliteringsforløb, uanset om borgeren har
brug for indsatser på et hospital, hos egen læge eller i kommunalt regi.

Aftalen beskriver arbejdsdelingen mellem kommuner,
hospitaler og praktiserende læger i forhold til kræftrehabilitering. Med kræftrehabilitering
får borgeren støtte til at bevare eller fremme sin livskvalitet og
funktionsevne samt støtte til en eventuel tilbagevenden til arbejdslivet. Det
sker gennem et individuelt tilpasset forløb, der blandt andet kan bestå af
rådgivning og fysisk træning.

Med aftalen forpligter [adresse]
Kommune sig til fortsat, at:

·
vurdere borgerens behov for rehabilitering
- både når kommunen modtager borgeren og undervejs i forløbet

·
varetage almindelig ambulant genoptræning

·
afholde særlige kræftrehabiliteringstilbud (sundhedskurser)

·
støtte den kræftramte borger i at vende tilbage til arbejdsmarkedet

·
give støtte til børn og unges resocialisering efter isolation
under behandlingsforløbet

·
udføre neuropsykologiske tests på de børn og unge, som har
neuropsykologiske problemer eller har haft et forløb, som indebærer stor risiko
for udvikling af sådanne problemer (fx koncentrationsbesvær)

·
tilbyde erhvervsvejledning og evt. arbejdsprøvning til de unge,
der er droppet

ud af en ungdomsuddannelse eller et
studie som følge af kræftsygdom.

Den væsentligste ændring i aftalen
relaterer sig til borgere, der udskrives fra hospitalet, og som ikke
umiddelbart har brug for kræftrehabilitering. Her skal kommunen kontakte
borgeren 3-4 uger efter afsluttet behandling for at informere om kommunens
tilbud og spørge ind til eventuelle nyopståede behov, der kunne kalde på en
rehabiliteringsindsats.

Som tillæg til samarbejdsaftalen
er der lavet tre anbefalinger for det generelle arbejde med
kræftrehabilitering. Anbefalingerne ligger ud over kommissoriet for   gruppen,
der har udarbejdet samarbejdsaftalen, og er derfor ikke bindende:

·
Rehabiliteringsindsatsen bør tage
udgangspunkt i den enkelte patients behov og livssituation, og indsatsen bør
være helhedsorienteret og baseret på WHO's biopsykosociale model for
rehabilitering.

·
Arbejdsmarkedsområdet bør knyttes
tættere på den kommunale rehabilitering, og borgerne bør sikres én indgang til
kommunen.

·
Der er behov for forskning i
kræftrehabilitering for at få dokumenteret hvilke indsatser, der har den bedste
effekt for borgerne.

Ca. 300 borgere i [adresse] får årligt stillet en
kræftdiagnose. Borgerne er ofte i forskelligartede og komplekse forløb med
kontakt til flere forskellige hospitalsafdelinger og kommunale indsatser, fx jobcenter,
sygepleje mv. I [adresse] lever ca. 2.400 borgere med kræft, og der dør
årligt mellem 100 og 150 borgere af kræft.

Fra 2018 til 2019 er der sket en stigning fra 114 til 140
voksne borgere i kræftrehabilitering hos kommunens kræftkoordinator.
Tilsvarende er der sket en stigning i antallet af borgere i genoptræningsforløb
som følge af kræft fra 42 til 59 borgere. Nogle af de kræftramte borgere har
kun modtaget genoptræning, mens andre borgere samtidig har været i et forløb
hos Noah Jessen.

Den reviderede samarbejdsaftale er, efter godkendelse i
Region Midtjyllands Sundhedskoordinationsudvalg 30. oktober 2019, sendt til
behandling i Regionsrådet og i de 19 midtjyske kommuners byråd. Det forventes,
at samarbejdsaftalen kan implementeres 1. februar 2020.

**VURDERING**

Social og Sundhed vurderer, at samarbejdsaftalen medvirker
til at styrke samarbejdet om kræftrehabilitering mellem kommune, hospitaler og
praktiserende læger.

Det bemærkes desuden, at der ikke flyttes opgaver fra
hospitaler eller praktiserende læger til [adresse].

De senere års stigning i antallet af borgere med kræft i
genoptræning- og rehabiliteringsforløb vurderes primært at være udtryk for et bedre
kendskab til de kommunale tilbud blandt borgerne. Et styrket samarbejde om
kræftrehabiliteringen på tværs af kommuner, hospitaler og praktiserende læger
har også bidraget til, at flere borgere modtager kræftrehabilitering.

Ændringerne i aftalen vedrører udelukkende social- og
sundhedsområdet. Arbejdsmarkedsudvalget samt Børne- og Skoleudvalget orienteres
om samarbejdsaftalen på deres respektive udvalgsmøder i januar 2020.

Både i Social og Sundhed, Børn og Skole samt Job og Økonomi
vurderes det, at der allerede i dag leves op til
kravene i den reviderede samarbejdsaftale og at der i vid udstrækning leves op
til de tre ikke-bindende anbefalinger.

Ældrerådet bemærker, at det er væsentligt
og nødvendigt, at ansvar og indsatser koordineres i det regionale samarbejde
mellem kommune, hospitaler og praktiserende læger. Det finder det desuden afgørende, at der ikke flyttes opgaver mellem enheder
og aktører, uden at der følger resurser med.

Social Sundhed er enig i
Ældrerådets betragtninger, og vurderer, at den reviderede samarbejdsaftale kan
være med til at opfylde rådets anbefalinger.

**ØKONOMI**

Den reviderede samarbejdsaftale kan i begrænset omfang øge
antallet af henvisninger til kræftrehabilitering. De ekstra henvisninger vil i
givet fald blive håndteret inden for forvaltningernes eksisterende økonomiske
rammer.

Handicaprådet anfører i sit høringssvar, at det på længere
sigt må forventes, at flere får kræft, og at flere overlever kræft. Social og
Sundhed vurderer, at det på lang sigt kan blive nødvendigt at justere på
kommunens tilbud og kapacitet, hvilket kan medføre øgede udgifter på området.

**INDDRAGELSE**

Samarbejdsaftalen har været i høring hos Handicaprådet og
Ældrerådet.

Handicaprådet gør opmærksom på, at der på længere sigt må
forventes et behov for tilførsel af midler til kræftrehabiliteringen ud fra en
antagelse om, at der vil være flere, der får kræft samt flere, der overlever
deres kræftforløb i fremtiden.

Ældrerådet kan tilslutte sig, at der sættes fokus på
koordinering af indsatser i det regionale samarbejde.
Derudover betoner Ældrerådet vigtigheden af, at der ikke sker en flytning af
opgaver mellem aktører, uden at der følger midler med.

Høringssvar fra Handicaprådet og Ældrerådet er vedhæftet.

**INDSTILLING**

Direktøren for Social og Sundhed indstiller til Byrådet:

1.   At den reviderede samarbejdsaftale om
kræftrehabilitering godkendes.

**BESLUTNING**

***Social- og Sundhedsudvalget, 14. januar 2020:***

Fraværende:Ingen

Indstilles godkendt.

***Økonomiudvalget, 21. januar 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| 710-2019-249696 | Samarbejdsaftale om kræftrehabilitering |
| 710-2019-269430 | Høringssvar Handicaprådet |
| 710-2019-271185 | Høringssvar Ældrerådet |